จับตาตัวเลขศก.สหรัฐฯ SET พรุ่งนี้ไซด์เวย์
โบรกฯมองตลาดฯพรุ่งนี้แกว่งไซด์เวย์ รอข่าวสำคัญทั้งเรื่องตัวเลขผลิตภัณฑ์มวลรวมภายในประเทศ (GDP) ของสหรัฐฯงวดไตรมาส 1/59 ที่จะประกาศครั้งที่ 2 และถ้อยแถลงของประธานธนาคารกลางสหรัฐฯ (FED) ซึ่งจะมีขึ้นในคืนวันศุกร์นี้ พร้อมให้แนวรับ 1,380 จุด ส่วนแนวต้าน 1,415 จุด
26 พ.ค. 2559

นายณัฐชาต เมฆมาสิน ผู้ช่วยกรรมการผู้จัดการ ฝ่ายวิเคราะห์หลักทรัพย์ บล.ทรีนีตี้ เปิดเผยถึงตลาดหุ้นไทยวันนี้ (26 พ.ค.) แกว่งตัวผันผวนในเชิงบวกได้ เช่นเดียวกับตลาดหุ้นอื่นในภูมิภาคเอเชียที่ส่วนใหญ่จะอยู่ในแดนบวก ขานรับราคาน้ำมันที่ปรับตัวขึ้นต่อ ทำให้หุ้นในกลุ่มพลังงานเป็นตัวหลักที่เข้ามาผลักดันตลาดฯ
อย่างไรก็ตาม ตัวเลขเศรษฐกิจในประเทศยังเปราะบาง อย่างที่เห็นตัวเลขส่งออกยังแย่กว่าที่ตลาดคาดไว้ นอกจากนี้ ดัชนีฯเมื่อขึ้นมาบริเวณ 1,400 จุด ก็ถือว่าตึงพอควร จึงแนะนำให้ Wait &amp; See ต่อไป โดยยังคงมองหุ้นในกลุ่มอาหาร และกลุ่มอิเล็คทรอนิกส์ น่าสนใจลงทุน เนื่องจากได้รับผลบวกจากแนวโน้มเงินบาทอ่อนค่า ซึ่งจะทำให้กลุ่มส่งออกได้รับอานิสงส์ไปด้วย อีกทั้งมองว่าทั้งสองกลุ่มกำไรงวดไตรมาส 2-3 จะดีต่อเนื่อง ซึ่งจะทำให้ไปช่วยผลักดันราคาหุ้นได้
แนวโน้มการลงทุนในวันพรุ่งนี้ (27 พ.ค.) มองว่าตลาดฯคงจะแกว่งไซด์เวย์ เพื่อรอข่าวสำคัญทั้งเรื่องตัวเลขผลิตภัณฑ์มวลรวมภายในประเทศ (GDP) ของสหรัฐฯงวดไตรมาส 1/59 ที่จะประกาศครั้งที่ 2 และถ้อยแถลงของประธานธนาคารกลางสหรัฐฯ (FED) ซึ่งจะมีขึ้นในคืนวันศุกร์นี้ พร้อมให้แนวรับ 1,380 จุด ส่วนแนวต้าน 1,415 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
ADVANC ปิดที่ 158.00 บาท เพิ่มขึ้น 4.00 บาท
PTTEP ปิดที่ 79.00 บาท เพิ่มขึ้น 1.50 บาท
CPF ปิดที่ 29.75 บาท เพิ่มขึ้น 0.75 บาท
PTT ปิดที่ 305.00 บาท เพิ่มขึ้น 5.00 บาท
BDMS ปิดที่  24.00 บาท ลดลง 0.20 บาท